Gerugte oor nóg chaos by hospitaal ontkenStakende werkers het verlede week glo chaos by die Charlotte Maxeke-hospitaal in Johannesburg veroorsaak. Foto: ANA Die National Education, Health and Allied Workers’ Union (Nehawu) het gerugte ontken dat sy lede dreig om Woensdag bedrywighede by die Charlotte Maxeke-hospitaal in Johannesburg tot stilstand te bring. Jack Bloom, die DA se woordvoerder van gesondheid in Gauteng, het Dinsdag gesê hy is “uiters bekommerd” oor dreigemente om bedrywighede by die hospitaal te ontwrig. “Personeel en pasiënte het vir my gesê die dreigemente word wyd in die hospitaal verkondig en dit veroorsaak angstigheid,” het Bloom gesê. Dit volg nadat sommige stakende werkers by dié hospitaal verlede week vullis, waaronder mediese afval, in die gange van die hospitaal uitgegooi het. Volgens Bloom is die meeste betogers lede van Nehawu, onder wie verpleegsters, skoonmakers en portiere, maar daar was ook mense van buite betrokke. Hy het gesê die protesoptrede hou moontlik verband met die niebetaling van oortydgeld en prestasiebonusse en die werkers beweer dat die bestuur nie met hulle oor dié kwessies beraadslaag nie. Gracia Rikhotso, Nehawu se adjunksekretaris in Gauteng, het egter Woensdagoggend ontken dat die vakbond se lede vandag gaan staak. Sy het ook die vakbond gedistansieer van die voorval waar vullis in die hospitaal gestrooi is. Rikhotso het “kriminele elemente” hiervoor blameer wat “voordeel getrek het” uit die vakbond se “middagetebetoging”. ŉ Woordvoerder van die hospitaal het bevestig die hospitaal is oop en bedrywighede verloop glad.